Бжьамийхэр яхъуэж
«Къэббалъкъгаз» ОАО-м и IэщIагъэлIхэм ХьэтIохъущыкъуей къуажэм и газ кIуапIэхэр полиэтиленым къы-хэщIыкIа бжьамийхэмкIэ яхъуэж. ЩIыщIагъ псыхэр зэрыгъунэгъум япэрейхэр зэпымыууэ ягъэупсапсэрт, ягъэулъийрт, щIэх зэкIуэкIырт.
Пластик бжьамийхэр хуэдитIкIэ нэхъ псынщIэу пхудолъхьэ, текIуадэри куэдкIэ нэхъ мащIэщ. Ахэр илъэс 30-м тещIыхьами, 50-кIэ зекIуэнущ.
— Давленэ лъагэмрэ лъахъшэмрэ теухуа газ гуэшыпIэу километритI тхъуэжынущ. Абы къуажэм и зэхуэдитIыр зэлъигъэIэсынущ, — жеIэ район администрацэм ЖКХ-мрэ ухуэныгъэмкIэ и къудамэм и унафэщI Ует Анатолэ.
Экологием дежкIэ зэрышынагъуэншэм къыдэкIуэу, пластик бжьамийхэм нэгъуэщI ефIэкIыныгъэхэри яIэщ. Къапщтэмэ, зэрымыулъийм и фIыгъэкIэ, дерт игъуэтынукъым, къызэрагъэсэбэпыну пIалъэм къриубыдэу газыр тэмэму ирикIуэнущ.
Алокъуэ Аринэ.
